பாலி கட்டடக்கலை

பாலி கட்டடக்கலை (ஆங்கிலம்: Balinese architecture; இந்தோனேசியம்: Arsitektur Tradisional Bali) என்பது இந்தோனேசியா, பாலி தீவில், பாலி மக்களின் தனித்துவம் வாய்ந்த கட்டடக்கலை மரபாகும். 

பண்டைய சாவக இந்து இராச்சியங்களின் தாக்கங்களிலிருந்து வளர்ந்த பாலி பண்பாட்டினாலும்; பூர்வீக பாலி கட்டிடக்கலையின் பண்டைய கூறுகளாலும்; பாலி கட்டிடக்கலை உருவகம் பெற்றுள்ளது. இந்தக் கட்டிடக்கலை பல நூற்றாண்டுகள் பழைமையான கட்டிடக்கலை என அறியப்படுகிறது. இன்றைய காலக்கட்டத்தில், பாலி கட்டிடக்கலையின் பாணி; ஆசிய கட்டிடக் கலைகளில் மிகவும் பிரபலமான ஒன்றாக அறியப்படுகிறது. 

இதற்கு பாலியில் ஏற்பட்டுள்ள சுற்றுலாத் துறையின் வளர்ச்சியே முக்கிய காரணம் ஆகும். பாலி தீவின் கட்டிடக்கலையின் வளர்ச்சியானது, பாலினிய பாணியிலான வீடுகள், குடில்கள், குடியிருப்புக்கள் மற்றும் விடுதிகளுக்கான தேவையையும் அதிகரிக்கச் செய்துள்ளது.

பொருட்கள்
பாரம்பரிய பாலி கட்டிடங்கள் சுற்றுச்சூழலுக்கு இணக்கமானவையாக உள்ளன. பாரம்பரிய பாலி வீடுகள் ஏறக்குறைய முழுவதுமாக இயற்கையான பொருட்களால் கட்டப்பட்டுள்ளன. வைக்கோல் கூரை, மூங்கில் கம்பங்கள், நெய்த மூங்கில்கள், தென்னை மரங்கள், தேக்கு மரங்கள், செங்கல் மற்றும் கல் போன்ற இயற்கையான பொருட்கள் பயன்படுத்தப் படுகின்றன. 

கற்கள், செங்கற்கள் போன்றவை; பொதுவாக அடித்தளங்கள், சுவர்கள் அமைப்பதற்குப் பயன்படுத்தப்படுகின்றன. அதே வேளையில் மணல்கற்கள் மற்றும் எரிமலை படிவக் கற்கள் போன்றவை; அலங்காரப் பொருட்களுக்காகப் பயன்படுத்தப் படுகின்றன.

பாலி மக்களின் திறமைகள்

பாலி மக்கள் அவர்களின் கலைத் திறன்களுக்குப் பெயர் பெற்றவர்கள். வெளிப்புற அலங்காரம்; உட்புற ஒப்பனை நிறைந்த கட்டிடக்கலையில் ஓர் அதிநவீன சிற்ப பாரம்பரியத்தை உருவாக்கியுள்ளனர். பாலி கோயில்கள் மற்றும் பாலி அரண்மனைகள் போன்ற கட்டமைப்புகள் மரம் அல்லது கல் சிற்பங்களால் மிக அழகாக அழகூட்டல் செய்யப்பட்டு உள்ளன.

பெரும்பாலான சிற்பச் செதுக்கல்கள்; பொதுவாக மலர் வடிவங்களைக் கொண்ட ஒப்பனைகளாக உள்ளன. பெரும்பாலான கோயில்களின் நுழைவாயில்களின் இரு பக்கங்களிலும் துவாரபாலகர் சிற்ப வடிவங்கள் இருப்பதைக் காணலாம். அவை வாயில் பாதுகாவலர்களாக கருதப்படுகின்றன. 

கோயில்களின் வாயில்கள் மலர் அலங்காரங்கள் அல்லது இரத்தினச் சிகரங்களால் அலங்கரிக்கப்படுவது வழக்கமாக உள்ளது. குளிக்கும் இடங்களில் தெய்வங்கள் அல்லது நாகங்கள் போன்ற சிற்பங்கள் பெரும்பாலும் அலங்காரச் சிற்பங்களாக உள்ளன.

பாலி வீடுகளின் தோட்டங்கள்; பொதுவாக இயற்கையான வெப்பமண்டலப் பாணியில், சுற்றுச்சூழல் இணக்கத்துடன் அலங்காரத் தாவரங்களைக் கொண்டுள்ளன. பெரும்பாலான தோட்டங்கள், பொதுவாக இயற்கையான நிலப்பரப்பில் வடிவமைக்கப் படுகின்றன; மற்றும் இயற்கை அமைப்பில் இருந்து பெரும்பாலும் விலகிச் செல்வது இல்லை.

பாலி கட்டிடக்கலையின் கூறுகள்

மேலும் காண்க
 கெலோங்
 பாலி மக்கள்
 அத்தாப்புக் குடில்
 மெர்டேக்கா அரண்மனை
 பெசாகி கோயில், பாலி
 பானியுனிபோ கோவில்

 மேற்கோள்கள் 

 மேலும் படிக்க 

சான்றுகள்

 Julian Davison, Nengah Enu, Luca Invernizzi Tettoni, Bruce Granquist, Introduction to Balinese Architecture, Periplus Asian Architecture Series, 2003, 

வெளி இணைப்புகள்

A Thousand Years in Bali (documentary)
Direct Water Democracy in Bali
Pura Batur on Global Heritage Network

பகுப்பு:பாலி
பகுப்பு:பாலி மக்களின் பண்பாடு
பகுப்பு:இந்தோனேசியக் கட்டிடக்கலை
பகுப்பு:இந்தோனேசியாவில் உள்ள இந்துக் கோயில்கள்